b'\n_START_ARTICLE_\nSremska Mitrovica\n_START_SECTION_\nLega\n_START_PARAGRAPH_\nMesto le\xc5\xbei na ravni na levi obali Save. Od Beograda, glavnega mesta Srbije, je oddaljen okoli 75 km, od pokrajinskega sredi\xc5\xa1\xc4\x8da Novega Sada pa okoli 50 km. V bli\xc5\xbeini se nahaja letali\xc5\xa1\xc4\x8de Sremska Mitrovica.\n_START_SECTION_\nZgodovina\n_START_PARAGRAPH_\nV rimskih \xc4\x8dasih se je kraj imenoval Sirmij (Sirmium). Sirmij je bil eno najve\xc4\x8djih rimskih naselbin vzhodno od Jadranskega morja, pomembno obmejno mesto z voja\xc5\xa1ko bazo, trgovsko sredi\xc5\xa1\xc4\x8de, ob\xc4\x8dasna cesarska rezidenca, v \xc4\x8dasu vladavine Dioklecijana pa je postal glavno mesto rimske province Druga Panonija. O nekdanjem pomenu in sijaju kraja pri\xc4\x8da tudi podatek, da se je tu rodilo in \xc5\xbeivelo ve\xc4\x8d rimskih cesarjev, med njimi tudi Maksimijan, Avrelijan, Trajan in Prob. V mestu je bil forum, cesarski dvor, gledali\xc5\xa1\xc4\x8de, amfiteater, dirkali\xc5\xa1\xc4\x8de, veliko kopali\xc5\xa1\xc4\x8de ter arena na vodi. Po petih stoletjih mo\xc4\x8di in sijaja so v 5. stoletju Sirmij poru\xc5\xa1ili Huni, dokon\xc4\x8dno pa so ga uni\xc4\x8dili in po\xc5\xbegali leta 582 Avari. V krajevnem lapidariju in muzeju so na ogled razli\xc4\x8dni predmeti, ki govorijo o \xc5\xbeivljenju tedanje prestolnice. V Srednjem veku je bilo naselje v lasti Hunov, Gepidov, Avarov, Bizantinskega cesarstva, Bolgarije in Mad\xc5\xbearske, ter od leta 1521 do 1718 pod Turki.'